**Informatīvais ziņojums**

**Par apropriācijas pārdali sabiedriskā**

**transporta pakalpojumu nodrošināšanai**

Ministru kabinetā[[1]](#footnote-1) 2017., 2018. un 2019. gadam tika atbalstīta Jaunās politikas iniciatīva – daudzbērnu ģimenes kā jauna pasažieru kategorija, kas ir tiesīga izmantot braukšanas maksas atvieglojumus sabiedriskajā transporta reģionālajā maršrutu tīklā, un 2018. gadam valsts budžeta programmas 31.00.00 “Sabiedriskais transports” apakšprogrammā 31.07.00 “Dotācijas sabiedriskā transporta pakalpojumu sniedzējiem ar braukšanas maksas atvieglojumiem saistīto zaudējumu segšanai” (turpmāk –budžeta apakšprogramma 31.07.00) papildus tika piešķirti līdzekļi 3 400 000 *euro*, kas paredzēti, lai saskaņā ar Ministru kabineta 2017. gada 27. jūnija noteikumiem Nr. 371 “Braukšanas maksas atvieglojumu noteikumi” kompensētu braukšanas maksas atvieglojumus daudzbērnu ģimeņu locekļiem, kas izmanto valsts īstenoto atbalsta programmu “Latvijas Goda ģimenes apliecība “3+ Ģimenes karte”” (turpmāk –daudzbērnu ģimenes locekļi), reģionālās nozīmes maršrutu autobusos un vilcienos.

Saskaņā ar Ministru kabineta 2017. gada 27. jūnija noteikumu Nr.371 “Braukšanas maksas atvieglojumu noteikumi” 8. punktu daudzbērnu ģimenes locekļiem, uzrādot Latvijas Goda ģimenes apliecību "3+ Ģimenes karte" un

1.attēls

personu apliecinošu dokumentu, ir tiesības saņemt braukšanas maksas atvieglojumus 25 % apmērā no brauciena biļetes pilnas cenas un 20 % apmērā no abonementa biļetes cenas, izmantojot sabiedrisko transportlīdzekli, kas pārvadā pasažierus reģionālās nozīmes maršrutā. Bērni līdz 15 gadu vecumam personu apliecinoša dokumenta vietā kopā ar Latvijas Goda ģimenes apliecību "3+ Ģimenes karte" var uzrādīt skolēnu apliecību.

Atbilstoši veiktajiem pārvadājumiem reģionālās nozīmes maršrutu autobusos un vilcienos laika periodā no 2017. gada jūlija līdz 2018. gada jūnijam, pārvadāto daudzbērnu ģimenes locekļu skaits ir pieaudzis par 15,5% (skatīt 1.attēlu). 2018. gada pirmajā pusgadā minēto braukšanas maksas atvieglojumu kompensēšanai ir aprēķināti 132 602 *euro* (t. sk. PVN).

Tomēr vēlamies uzsvērt, ka ar Vides aizsardzības un reģionālās attīstības ministrijas iniciatīvu 2018. gada 3. jūlijā tika veikti grozījumi Ministru kabineta 2017. gada 27. jūnija noteikumos Nr.371 “Braukšanas maksas atvieglojumu noteikumi”, nosakot, ka, apmeklējot XXVI Vispārējo latviešu Dziesmu un XVI Deju svētku pasākumus, laikposmā no 2018. gada 5. jūlija līdz 9. jūlijam daudzbērnu ģimenes locekļiem braukšanas maksas atvieglojums attiecībā uz brauciena biļetes pilnu cenu tiek noteikts 100 % apmērā. Turklāt arī pašlaik, ievērojot Demogrāfijas lietu apakškomisijas priekšlikumus, ir izstrādāts Ministru kabineta grozījumu projekts, paredzot no 2018.gada 1.septembra daudzbērnu ģimeņu locekļiem palielināt braukšanas maksas atlaides lielumu vienreizējām biļetēm no 25% uz 50% un abonementu biļetēm no 20% uz 40%. Tāpat no minētā datuma tiek plānots piešķirt atlaides daudzbērnu ģimenes locekļiem, kas apmeklē vispārējās pamatizglītības un vidējās izglītības iestādes un kas turpina vispārējās, profesionālās, augstākās vai speciālās izglītības iegūšanu, bet ne ilgāk kā līdz 24 gadu vecuma sasniegšanai, nosakot atlaižu lielumu 90% apmērā no pilnas biļetes cenas, kā arī noteikt 100% atlaidi daudzbērnu ģimenes locekļiem vienreizējām braukšanas biļetēm valsts svētkos – 4. maijā, 11. novembrī un 18. novembrī.

Pašlaik, izvērtējot kopējo minēto līdzekļu apguvi uz 2018.gada 1.augustu, ir secināms, ka kopumā visi piešķirtie 3 400 000 *euro* 2018.gadā netiks izlietoti par daudzbērnu ģimenes locekļiem piešķirtajiem braukšanas maksas atvieglojumiem, bet, ņemot vērā plānotos atlaižu palielinājumu, VSIA “Autotransporta direkcija” ir aprēķinājusi finansiālo ietekmi, kā rezultātā piešķirtā finansējuma apguve 2018. gadam (ievērojot arī faktiskos 2018.gada 1. pusgada datus) varētu sasniegt 644 710 *euro*no 3 400 000 *euro*.

Tādējādi provizoriski no 3,4 milj. *euro* piešķirtā finansējuma 2 755 290 *euro* būtu novirzāmi citu zaudējumu segšanai, pārceļot attiecīgo finansējumu vispārējo sabiedriskā transporta pakalpojumu sniedzējiem radušos zaudējumu kompensēšanai budžeta apakšprogrammā 31.06.00 “Dotācija zaudējumu segšanai sabiedriskā transporta pakalpojumu sniedzējiem” (turpmāk – budžeta apakšprogramma 31.06.00).

Informējam, ka sabiedriskā transporta pakalpojumu pasūtījuma nodrošināšanai valsts budžeta programmā 31.00.00 “Sabiedriskais transports” piešķirtais finansējums 2018.gadā ir **85 472 902 *euro***, tajā skaitā:

- 31.04.00 apakšprogrammā “Finansējums dzelzceļa publiskai infrastruktūrai” 23 874 774 *euro*;

- budžeta apakšprogrammā 31.06.00 – 37 954 220 *euro*;

- budžeta apakšprogrammā 31.07.00 – 23 643 908 *euro.*

Lai nodrošinātu sabiedriskā transporta pakalpojumu sniedzējiem – reģionālās nozīmes pārvadājumos ar autobusiem, reģionālās nozīmes pārvadājumos ar vilcienu un republikas pilsētās pārvadājumos saistībā ar zaudējumiem par maršrutu daļu, kas ir ārpus pilsētas administratīvās teritorijas, ja šī maršruta daļa ir vairāk kā 30% no kopējā maršruta garuma, un personu ar invaliditāti pārvadāšanu – Ministru kabineta 2015. gada 28. jūlija noteikumu Nr.435 “Kārtība, kādā nosaka un kompensē ar sabiedriskā transporta pakalpojumu sniegšanu saistītos zaudējumus un izdevumus un nosaka sabiedriskā transporta pakalpojuma tarifu” 2.1. un 2.5.apakšpunktā noteikto zaudējumu kompensēšanu no valsts budžeta apakšprogrammas 31.06.00 un 31.07.00, faktiskais pieejamais finansējums zaudējumu segšanai 2018.gadā ir 61 598 128 *euro*.

Sabiedriskā transporta pakalpojumu sniedzēju precizētās[[2]](#footnote-2) prognozes liecina, ka kompensējamie zaudējumu apmēri, tai skaitā valsts garantētā peļņa, varētu sasniegt vismaz 73 496 487 *euro*, attiecīgi kopējo prognozēto no valsts budžeta nekompensēto zaudējumu apmērs ir 11 898 359 *euro*, bet, ievērojot pamatotos objektīvos apstākļus saistībā ar nodokļu un preču / pakalpojumu cenu izmaiņām, biļešu ieņēmumu palielinājumu 2018.gada 1.pusgadā, kā arī normatīvajos aktos noteikto prasību izmaiņas, VSIA “Autotransporta direkcija” aprēķinātie 2018.gada kopējie nesegtie kompensējamie zaudējumi par valsts budžetā piešķirto finansējumu ir 9 239 924 *euro* (skatīt 1.tabulu).

1. tabula

**Valsts budžeta apakšprogrammām 31.06.00 un 31.07.00 2018.gada piešķirtais finansējums un tā prognozētais provizoriskais izlietojums, *euro***

|  |  |  |  |
| --- | --- | --- | --- |
|   |   | 31.07.apakšprogramma (1) | 31.06.apakšprogramma (2) |
| **A** | **Valsts budžetā piešķirts (bāze):** | **23 643 908** | **37 954 220** |
|   | republikas pilsētas | 10 168 406 | 1 239 571 |
|   | reģionālie pārvadājumi: | 13 475 502 | 36 714 649 |
|   | autobusi | 10 908 917 | 29 201 575 |
|   | vilciens | 2 566 585 | 7 513 074 |
| **B** | **Plānotie kompensējamie zaudējumi, t.sk. peļņa[[3]](#footnote-3)** | **20 238 859** | **59 642 840** |
|   | republikas pilsētas | 11 195 212 | 1 342 344 |
|   | reģionālie pārvadājumi: | 9 043 647 | 58 300 496 |
|   | autobusi | 6 792 920 | 45 751 665 |
|   | vilcieni | 2 250 727 | 12 548 831 |
|   |   | C=A-B | C=(rep.pilsētas A2-B2) + (reģ.pārvad. A2-(B2-B1)) |
| **C** | **Starpība (trūkstošais finansējums)** | **3 405 049** | **-12 644 973** |
|   | republikas pilsētas  | -1 026 806 | -102 773 |
|   | reģionālie pārvadājumi:  | 4 431 855 | -12 542 200 |
|   | autobusi | 4 115 997 | -9 757 170 |
|   | vilciens | 315 858 | -2 785 030 |
|   | Pavisam kopā (C1 + C2) | **-9 239 924** |

Ievērojot to, ka budžeta apakšprogrammā 31.06.00 faktiski nepieciešamais finansējums sabiedriskā transporta pakalpojumu sniegšanai ir lielāks nekā valsts budžeta bāzē piešķirtais, bet budžeta apakšprogrammā 31.07.00 vismaz 2 755 290 *euro* netiks izlietoti atbilstoši tās mērķim, Satiksmes ministrija lūdz apropriācijas ietvarā pārdalīt no budžeta apakšprogrammas 31.07.00 neapgūto finansējumu, kas paredzēts, lai kompensētu braukšanas maksas atvieglojumus daudzbērnu ģimeņu locekļiem, 2 755 290 *euro* apmērā uz budžeta apakšprogrammu 31.06.00, lai nodrošinātu sabiedriskā transporta pakalpojumu sniedzējiem zaudējumu kompensēšanu.

Vēršam uzmanību, ka finansējuma pārdale tiek veikta valsts budžeta programmas *Sabiedriskais transports* ietvarā. Tas nemaina kopējo situāciju attiecībā uz sabiedriskā transporta nozarē trūkstošo finansējumu, un, lai nodrošinātu sabiedriskā transporta pakalpojumu nepārtrauktību un nodrošināšanu atbilstoši sabiedriskā transporta pakalpojumu pasūtījumam un iedzīvotāju pieprasījumam, 2018. gadā nepieciešams papildus finansējums 9 239 924 *euro*.

Satiksmes ministrs U.Augulis

Vīza:

 Valsts sekretārs K. Ozoliņš

Marinska 67028066

Karina.Marinska@sam.gov.lv

Ziemele-Adricka 67028036

Dana.Ziemele-Adricka@sam.gov.lv

1. Ministru kabineta 2016.gada 16.augusta sēdes protollēmuma Nr.40 (59.§) 2.punkts [↑](#footnote-ref-1)
2. Pēdējais precizējums uz 2018.gada 12.jūliju [↑](#footnote-ref-2)
3. Informācija par kompensējamo zaudējumu apmēru ir provizoriski aprēķini, ievērojot 2018.gada pirmo piecu mēnešu rezultātus (attiecībā uz ieņēmumiem) un pārvadātāju sniegtās prognozes [↑](#footnote-ref-3)